Коми Республикаса Юралысь Вячеслав Гайзер вылö донъялiс Федеральнöй мыж вештан службакöд öтувъя уджсö

«Миян эм зумыд подув бура öтув уджалöм вылö. Тайö öлöдана удж, мый медводз йитчöма йöзöс социальнöя адаптируйтöмкöд, велöдчöм да водзö уджалöм вылö условиеяс лöсьöдöмкöд. Медым дзескыдiнысь петöм йöз вермисны лючки овны, и налöн эз вöв окоталуныс бара вöчны мыж, – висьталiс Коми Республикаса Юралысь кыпыд мероприятие дырйи, кор ФСИН мутас веськöдланiнлы сетiсны Федеральнöй мыж вештан службалысь официальнöй знамя. Тайö мероприятиеас тшöтш участвуйтiс Федеральнöй мыж вештан службаса директор – пытшкöс службаса генерал-полковник Александр Реймер.

Кыдзи пасйис Коми Республикаса Юралысь: «Быд пöрйö знамяыс вöлi символöн, медым петкöдлыны збойлун, боевöй дасьлун, повтöмлун да чесьт. Знамякöд тшöтш героическöй повтöмлун петкöдлiсны тышын, а мирнöй кадö, быдлунъя олöмын, знамя корö ёнджыка кывкутны аслад уджысь. Мыж вештан службаса уджалысьяслы кыкнанлабоксяньыс тайö серпасыс тöдса. Эска, мый тайö выль символыс кутас ышöдны водзö зэв бура збыльмöдны ассьыныс служебнöй могъяс.

Коми Республикаса Веськöдлан котыр да Федеральнöй мыж вештан служба костын ёртасьöм йылысь артмöдчöм кырымалöм бöрын Александр Реймер аттьöалiс Вячеслав Гайзерöс отсöг сетöмысь.

«Мыж вештан система лоö гражданскöй обществолöн торйöдны позьтöм юкöнöн да сiйöс выльмöдöмыс, мый талун и мунö, оз позь вöчны уна пöлöс öтйöза институтъяслöн бокисянь отсöгтöг. Коми Республикаса Веськöдлан котыр торъя тöдчанлун сетö тайö уджыслы, ме тайöс ачым аддза. Буретш та вöсна Коми – Рытыв-войвылын медводдза дiнму, кытчö сетöны знамясö, и тайö артмöдчöмсö кырымалам миян аддзысьлiгöн, а ог уджалiгмоз, кыдзи тайö тшöкыда овлö», – пасйис Росссияса ФСИН директор.